Spoedvraat haal 228 km/h op N1Argieffoto ŉ 46-jarige man het Sondag teen 228 km/h op die N1-snelweg in Johannesburg gery. “Die man is op die N1-noord naby die 14e Laan-afrit op sy Suzuki-motorfiets gevang,” het hoofsupt Wayne Minnaar, woordvoerder van die Johannesburgse metropolisie, gesê. Die man het teen 228 km/h in ŉ 120km/h-sone gery. “Die man is vier kilometer verder voorgekeer en sy motorfiets het nie ŉ nommerplaat gehad nie,” het Minnaar bygevoeg. Hy is na die Honeydew-polisiestasie geneem en moes ŉ boete van R1 500 betaal. Hy sal na verwagting op 4 Junie weer in die Roodepoort-landdroshof verskyn op aanklag van roekelose en nalatige bestuur. -SAPA